**Notă informativă**

**la proiectul Ordinului Ministerului Sănătăţii**

**„Cu privire la Consiliul de sănătate publică teritorial”**

***Condiţiile ce au impus elaborarea proiectului ordinului***

Proiectul ordinului Ministerului Sănătăţii „Cu privire la Consiliul de sănătate publică teritorial” este elaborat în conformitate cu prevederile Legii nr. 10–XVI din 03 februarie 2009 privind Supravegherea de Stat a Sănătăţii Publice, Politicii Naţionale de Sănătate, aprobate prin Hotărîrea Guvernului nr. 886 din 06 august 2007, Strategiei de dezvoltare a sistemului de sănătate pentru perioada anilor 2008–2017, aprobată prin Hotărîrea Guvernului nr. 1471 din 24 decembrie 2007, Hotărârii Guvernului nr. 384 din 29.04.2010 ,,Cu privire la Serviciul de Supraveghere de Stat a Sănătăţii Publice”.

 Serviciul de Supraveghere de Stat a Sănătăţii Publice (în continuare – Serviciul) este autoritatea responsabilă de elaborarea, implementarea şi monitorizarea politicilor şi strategiilor, exercitarea supravegherii şi organizarea măsurilor de intervenţie în domeniul sănătăţii publice, prin măsuri de prevenţie şi profilaxie a maladiilor, prin asigurarea măsurilor de securitate chimică, epidemiologică şi radiologică a teritoriului ţării, interpretarea şi difuzarea informaţiilor privind impactul asupra sănătăţii populaţiei a factorilor de mediu, astfel, contribuind la schimbări esenţiale în structura sănătăţii populaţiei, morbidităţii şi mortalităţii, în asigurarea stabilităţii epidemiologice a ţării.

Eficacitatea activităţilor promovate şi executate de către specialiştii Serviciului sunt vizibile prin rezultatele obţinute în implementarea unor Programe Naţionale, cum ar fi cele în domeniul profilaxiei specifice: imunizarea populaţiei, combaterii hepatitelor virale, combaterii şi profilaxiei infecţiei HIV/SIDA, tuberculozei, implementării Planului Naţional de Acţiuni pentru Sănătate în relaţie cu Mediul, programul de promovare a modului sănătos de viaţă ş.a., fiind înalt apreciate de organismele internaţionale (Organizaţia Mondială a Sănătăţii, UNICEF, UNAIDS, etc.). Pe de altă parte, un şir de programe naţionale, aşa ca: programele naţionale de combatere a diabetului zaharat, a cancerului, maladiilor determinate de deficitul de iod, de fier şi acid folic, programul de control al tutunului, reducere a consumului de alcool ş. a., necesită o dirijare intersectorială şi integrată.

Serviciului, prin actele normative respective, i se atribuie şi unele funcţii noi la cele existente, strict necesare, inclusiv, întru asigurarea realizării supravegherii şi controlul bolilor netransmisibile şi cronice (subiectul principal abordat în sesiunea a 66-a a Adunării Generale ONU din 19–20 septembrie 2011, la New York), care în ultimii ani au sporit considerabil; studierea mai aprofundată a factorilor comportamentali şi de mediu, pentru argumentarea şi iniţierea elaborării şi monitorizării realizării politicilor şi programelor de sănătate publică; intervenirea în organizarea şi realizarea mai eficientă a măsurilor de prevenţie primară şi secundară a maladiilor, din stadiile incipiente de manifestare a lor; executarea unui şir de angajamente internaţionale (ca exemplu - Regulamentul Sanitar Internaţional-2005, implementarea unor Convenţii în sănătatea ocupaţională şi cu privire la tabagism, alcoolism, Rezoluţii ale OMS - la care ţara este parte, coordonarea activităţilor de sănătate publică la nivelul unităţilor administrative şi supravegherea respectivă a realizării lor.

Astăzi, în teritoriile administrative ale ţării există cîteva structuri medico-sanitare: spitale raionale, centre de sănătate autonome, staţii şi substaţii de asistenţă de urgenţă, centre de sănătate publică, farmacii private, care au diferiţi fondatori şi diferite forme juridice şi de finanţare. Însă, la nivel de teritoriu, nu este un organ coordonator al tuturor activităţilor de sănătate publică, nu sunt examinate în comun problemele ce ţin de activităţile intersectoriale existente, este anevoioasă elaborarea în comun a planurilor, programelor şi altor acte normative, unde este necesară antrenarea complexă a serviciilor de sănătate publică. Pe de altă parte, unul din principiile-cheie, pe care se bazează realizarea măsurilor de răspuns în situaţii de urgenţe de sănătate publică (calamităţi naturale, cutremure, inundaţii, etc.) este principiul conducerii unice integrate, care poate fi asigurată prin crearea Consiliului de sănătate publică teritorial (în continuare – Consiliul).

Consiliul reprezintă un organ consultativ, instituit de către Ministerul Sănătăţii pe lîngă autorităţile administraţiei publice locale de nivelul II, avînd drept scop asigurarea şi supravegherea sănătăţii publice prin elaborarea şi implementarea politicilor de protecţie şi promovare a sănătăţii şi de prevenire a maladiilor.

Proiectul menţionat are drept scop fortificareacapacităţilor instituţionale ale structurilor medico-sanitare din teritoriu, în condiţiile unei necesităţi sporite în servicii calitative de sănătate publică la nivel comunitar, teritorial şi naţional, şi de asigurare a supravegherii sănătăţii publice, prin implementarea politicilor de protecţie şi promovare a sănătăţii şi de prevenire a maladiilor.

***Principalele prevederi şi elemente noi ale proiectului***

În conformitate cu prevederile art. 15 alin. (3) al Legii nr. 10–XVI din 03 februarie 2009 privind Supravegherea de Stat a Sănătăţii Publice şi p. 6 a Hotărârii Guvernului nr. 384 din 29.04.2010 ,,Cu privire la Serviciul de Supraveghere de Stat a Sănătăţii Publice”, în scopul îmbunătăţirii managementului organizaţional, integrării şi prestării serviciilor calitative de sănătate publică, Consiliului de sănătate publică teritorial îi revine sarcina principală - coordonarea activităţilor de sănătate publică la nivelul unităţilor administrative şi comunitare şi supravegherea respectivă a realizării lor.

***Argumentarea economico–financiară***

Realizarea prevederilor Ordinului Ministerului Sănătăţii va necesita achitarea către Medicul–şef sanitar de stat din teritoriu, care, concomitent va exercita atribuţia de Preşedinte al Consiliului de sănătate publică teritorial, un spor pentru intensitate în mărime de 30% din salariu de bază, care se vor din contul centrului de Sănătate Publică teritorial pe care îl conduce.

***Elaboratorii proiectului***

Proiectul a fost elaborat de Ministerul Sănătăţii şi urmează a fi remis pentru avizare organelor de specialitate ale administraţiei publice centrale interesate, precum şi autorităţilor administraţiei publice locale.. Propunerile acestora vor fi luate în considerare la definitivarea proiectului de act normativ.

***Rezultatele scontate***

Implementarea Ordinului Ministerului Sănătăţii în cauză va permite:

1. coordonarea şi dirijarea serviciilor de sănătate publică integrate în teritoriile administrative;
2. exercitarea supravegherii şi organizarea măsurilor de intervenţie în domeniul sănătăţii publice, prin măsuri de prevenţie şi profilaxie a maladiilor;
3. asigurarea gradului adecvat de pregătire pentru managementul urgenţelor de sănătate publică;
4. diminuarea impactului negativ al riscurilor de sănătate publică asupra sănătăţii populaţiei;
5. reducerea mortalităţii generale a populaţiei, în special, a indicilor de mortalitate în vârsta aptă de muncă;
6. informarea populaţiei şi comunicarea în masă despre aspectele sănătăţii publice.

 **Ministru Ruxanda GLAVAN**